Predkladacia správa

Materiál „Správa o implementácii a čerpaní predvstupových nástrojov, štrukturálnych fondov a Kohézneho fondu programového obdobia 2004-2006 a iných finančných nástrojov za obdobie od 1. 7. 2010 do 31. 12. 2010“ (ďalej len „správa“) sa dotýka najmä skráteného programového obdobia 2004-2006 a bol vypracovaný Ministerstvom dopravy, výstavby a regionálneho rozvoja SR a Ministerstvom financií SR na základe uznesenia vlády SR č. 925/2004 bod B.4.
Upravená štruktúra správy reflektuje fázu ukončovania a uzatvárania pomoci programového obdobia 2004-2006 a všetky skutočnosti s tým súvisiace. Zároveň odzrkadľuje organizačné zmeny (presun kompetencií, práv a povinností) súvisiace so zákonom č. 403/2010 Z. z. z 13. októbra 2010, ktorým sa s platnosťou od 1. 1. 2011 mení a dopĺňa zákon č. 575/2001 Z. z. o organizácii činnosti vlády a organizácii ústrednej štátnej správy v znení neskorších predpisov. Na základe tohto zákona prešla pôsobnosť Úradu vlády SR v oblasti koordinácie využívania finančných prostriedkov z fondov Európskej únie na Ministerstvo dopravy, výstavby a regionálneho rozvoja SR. S platnosťou od 1. januára 2011 sa rozšírili kompetencie Ministerstva dopravy, výstavby a regionálneho rozvoja Slovenskej republiky o úlohy Centrálneho koordinačného orgánu (CKO) pre štrukturálne fondy a Kohézny fond pre programové obdobie 2007-2013 a Riadiaceho orgánu pre Rámec podpory spoločenstva (RO pre CSF).
Prvá časť správy popisuje ukončenie implementácie Prechodného fondu (Transition Facility) a stav v implementácii Švajčiarskeho finančného mechanizmu v Slovenskej republike. Podrobný opis implementácie Nórskeho finančného mechanizmu a finančného mechanizmu EHP nie je predmetom tejto správy, keďže odbor riadenia a implementácie Finančného mechanizmu EHP a Nórskeho finančného mechanizmu Úradu vlády SR vypracováva samostatnú Správu o pokroku v implementácii Finančného mechanizmu EHP a Nórskeho finančného mechanizmu za obdobie od 1. 7. 2010 do 31. 12. 2010.
Druhá časť materiálu je venovaná uzatváraniu pomoci programového obdobia 2004-2006, koordinácii finančného riadenia, stavu čerpania prostriedkov zo štrukturálnych fondov a Kohézneho fondu programového obdobia 2004-2006, stavu ukončovania čerpania prostriedkov z Kohézneho fondu, uzatváraniu certifikačných zistení, nezrovnalostiam oznámeným platobnému orgánu, overovaniu účinnosti systémov riadenia a kontroly a deklarovaných výdavkov, ako aj organizačným zmenám. V správe sú ďalej obsiahnuté súhrnné zhodnotenia kontrolných akcií Najvyššieho kontrolného úradu SR, vykonaných v druhom polroku 2010, kontroly realizované sekciou kontroly a boja proti korupcii Úradu vlády SR a tiež audity vykonané zo strany Európskej komisie a Európskeho dvora audítorov.
Záverečná časť materiálu obsahuje zhodnotenie pomoci zo štrukturálnych fondov a Kohézneho fondu celého programového obdobia 2004-2006 z pohľadu riadiacich orgánov pre jednotlivé operačné programy a Kohézny fond. Stručne je charakterizovaný operačný program z hľadiska jeho zamerania, stanovenia cieľov a nastavenia systémov implementácie a následne je zhodnotený celkový prínos operačného programu pre Slovenskú republiku, prostredníctvom vyhodnotenia naplnenia stanovených cieľov, počtu zrealizovaných projektov a dosiahnutých výsledkov. 
Vzhľadom na to, že čerpanie finančnej pomoci zo štrukturálnych fondov programového obdobia 2004–2006 je prakticky ukončené, uzatváranie pomoci s výnimkou pomoci z Kohézneho fondu sa chýli k úplnému záveru, navrhujeme zrušiť uznesenie vlády č. 925 z 29. septembra 2004, ktoré okrem iného zaväzovalo k predkladaniu predmetnej správy, keďže všetky uložené úlohy boli splnené, prípadne stratili na aktuálnosti. Informovanie o stave ukončovania čerpania prostriedkov z Kohézneho fondu za programové obdobie 2004–2006 navrhujeme zahrnúť do pravidelne v polročných intervaloch na základe uznesenia vlády SR č. 573/2008 predkladaného materiálu – „Správa o implementácii a čerpaní štrukturálnych fondov a Kohézneho fondu pre programové obdobie 2007-2013“. 
Na odporúčanie Ministerstva financií SR sa v návrhu uznesenia vlády ministrom a predsedom ostatných ústredných orgánov štátnej správy SR ukladá povinnosť informovať podpredsedu vlády a ministra financií o prijatí oznámenia o dlhu dlžníkovi (ťarchopisu) vystaveného vecne príslušným generálnym riaditeľstvom Európskej komisie na dlžnú čiastku za programy EÚ v pôsobnosti príslušného ministerstva alebo ústredného orgánu štátnej správy.
Počas implementácie programov EÚ, prípadne aj po ukončení ich implementácie môže Európska komisia vymáhať uznanú pohľadávku od vecne príslušného ústredného orgánu štátnej správy. Európska komisia pri tom postupuje v zmysle nariadenia Rady  č. 1605/2002 (ES, Euratom) z 25. júna 2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (rozpočtové nariadenie) ako aj v súlade s nariadením Komisie (ES) č. 2342/2002 z 23.decembra 2002, ktorým sa ustanovujú podrobné pravidlá na vykonávanie nariadenia Rady (ES) č. 1605/2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (vykonávacieho nariadenia). Európska komisia postupuje pri vystavení oznámení o dlhu (ťarchopisu) podľa článku 78 vykonávacieho nariadenia. Pri určení výšky úrokov z omeškania o 3,5 percentuálneho bodu v prípade nezaplatenia dlhu do konečného termínu uvedeného v ťarchopise Európska komisia postupuje v zmysle článku 86 vykonávacieho nariadenia v spojitosti s článkom 71 odsek 4 rozpočtového nariadenia.
V prípade, ak vecne príslušný rezort, ktorému je ťarchopis zaslaný, tento neuhradí, Európska komisia  postupuje v súlade s článkom 73 odsek 1 rozpočtového nariadenia, ktoré umožňuje započítanie pohľadávok vo vzťahu k rovnocenným pohľadávkam, ktoré majú spoločenstvá voči dlžníkovi, ktorý má sám voči spoločenstvám pohľadávku, ktorá je oprávnená, má stanovenú výšku a je splatná. Z doterajšej praxe vyplýva, že v prípadoch, kedy vecne príslušný ústredný orgán štátnej správy nezaplatil ťarchopis vystavený Európskou komisiou, si výšku pohľadávky Európska komisia započítala vo vzťahu k pohľadávke voči Európskej komisii z prostriedkov štrukturálnych fondov, t. j. Európska komisia krátila výšku žiadosti o platbu zo štrukturálnych fondov zaslanú Ministerstvom financií SR. Ministerstvo financií SR musí v takýchto prípadoch zabezpečiť vrátenie chýbajúcich prostriedkov štrukturálnych fondov zo štátneho rozpočtu Slovenskej republiky. 
Vzhľadom na vyššie uvedené, ako aj na fakt, že pracovníci Európskej komisie pred začatím postupu vymáhania pohľadávky formou započítania kontaktujú pracovníkov Ministerstva financií SR ohľadne neuhradených ťarchopisov, je potrebné z hľadiska informovanosti, aby vecne príslušné rezorty informovali MF SR o doručení ťarchopisu z Európskej komisie, a to o výške dlžnej sumy, ako aj názve programu EÚ, na ktorý sa oznámenie o dlhu vzťahuje. Povinnosť informovať o dlhu sa vzťahuje na všetky formy pomoci financovanej zo zdrojov EÚ vrátane programov, ktoré SR nie sú poskytnuté prostredníctvom MF SR.
Predkladaný materiál nemá priamy vplyv na rozpočet verejnej správy, vplyvy na podnikateľské prostredie, sociálne vplyvy, vplyvy na životné prostredie a ani vplyvy na informatizáciu spoločnosti.